रविवार को मुजफ्फरपुर की कृष्णा बम को देखने कांवरिया पथ पर लोगों की भीड़ लगी रही। पिछले 37 वर्षों से सावन के हर सोमवार को डाक बम के रूप में बाबा भोलेनाथ पर जलाभिषेक करने देवघर जाने वाली 67 वर्षीय कृष्णा बम जैसे ही असरगंज प्रखंड क्षेत्र में कच्चे कांवरिया पथ पर प्रवेश किया संपूर्ण कांवरिया मार्ग माता बम एवं बोल बम की जयकारे से गूंज उठा।
कृष्णा बम के दर्शन करने एवं उनके चरण स्पर्श करने को लेकर लोग बेताब रहे। कृष्णा बम 3.55 बजे पुलिस की सुरक्षा में असरगंज प्रखंड क्षेत्र सीमा को पार किया। कुछ क्षण के लिए माता बम से बात करने का मौका मिला तो उन्होंने बताया कि मैं विश्व कल्याण के लिए जलाभिषेक करने जा रही हूं। बाबा की भक्ति ने सदैव उनकी मनोकामना पूरी की है। भोलेनाथ पर आस्था रखने वालों का हर मनोरथ पूरा होता है। शरीर में जबतक ताकत रहेगी बाबा भोलेनाथ पर जलाभिषेक के लिए जाती रहूंगी।